CELEX: 62020TN0618
Language: da
Date: 2020-10-05 00:00:00
Title: Sag T-618/20: Sag anlagt den 5. oktober 2020 — FZ m.fl. mod Kommissionen

14.12.2020   
            
            
               DA
            
            
               Den Europæiske Unions Tidende
            
            
               C 433/59
            
         
      Sag anlagt den 5. oktober 2020 — FZ m.fl. mod Kommissionen
      (Sag T-618/20)
      (2020/C 433/73)
      Processprog: fransk
      
         Parter
      
      
         Sagsøgere: FZ og 17 andre sagsøgere (ved advokat J.-N. Louis)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Annullation af Kommissionens afgørelse om udarbejdelse af sagsøgernes lønseddel for december 2019, for så vidt som der heri for første gang sker anvendelse af de justeringskoefficienter, der er fastsat med tilbagevirkende kraft pr. 1. april og pr. 1. juli 2019.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne påberåbt sig anbringender om tilsidesættelse af artikel 64 og artikel 65 i vedtægten for tjenestemænd i Den europæiske Union (herefter »vedtægten«), tilsidesættelse af ligebehandlingsprincippet for så vidt angår købekraftækvivalens og anlæggelse af et åbenbart urigtigt skøn.
      Sagsøgerne har gjort gældende, at EUROSTAT med henblik på at fastsætte den justeringskoefficient, der finder anvendelse på lønnen til sagsøgerne, der er udstationeret uden for Unionen, skal foretage en indsamling af de specifikke data på deres tjenestested, i overensstemmelse med de gennemførelsesbestemmelser til vedtægtens artikel 64 og artikel 65, som er fastsat i bilag XI til vedtægten.
      Sagsøgerne har ligeledes gjort gældende, at de koefficienter, der er fastsat i forbindelse med en international samarbejdsaftale mellem EUROSTAT, OECD og FN, faldt fra januar 2018 til januar 2019 fra 239,7 til 94,0, mens de koefficienter, der anvendes på lønnen til ansatte i FN, i samme periode blev forhøjet for at tage hensyn til inflationen. Den kongolesiske franc (CDF) blev i 2017 kraftigt devalueret i forhold til dollar (USD) og i forhold til euro, sammenholdt med en stærk inflation, der kom til udtryk ved en kraftig stigning af priserne i USD ifølge analysen fra IMF.
      Ifølge sagsøgerne har sagsøgte ikke forklaret, hvorledes de anvendte koefficienter tager hensyn til disse væsentlige forhold.